Matare eParamende dzeEU-AU Anosangana muLisbon
Dzimwe nyika dziri muEuropean Union dziri kushora kuvepo kwaVaMugbae pamusangano uyu
Dare reparamende yenyika dzemuAfrica, pamwe nedare reparamende renyika dzemuEurope, abuda nechisungo panyaya dzekudyidzana kwenyika dzemuAfrica nemuEurope. Chisungo ichi chichasvitswa nemutungamiri weEuropean Parliament, VaHans-Gert Poettering, pamwe nemutungamiri wePan African Parliament, Amai Gertrude Mongella, kumusangano mukuru weEU-AU summit, uyo uri kutanga mangwana mu Lisbon. Matare aya abvumiranawo kuti panovafanirwa kuva nekudyidzana pakati penyika dzemuAfrica nedzemuEurope, munyaya dzekupedza nzara, kusagadzikana kwedzimwe nyika, kushanyirana, kuchengetedza kodzero dzevanhu, pamwe nehutongi hwejechetere. Nyika dzemuAfrica ndidzo dzakatarisana nehurombo hwakanyanya, uye kudzvanyirirwa kweveruzhinji nedzihurumende. Nyika dzine hutongi hwakaipa dzichataurwa nezvadzo apo musangano we EU-AU uchazeya nyaya dzekodzero dzevanhu pamwe nehutongi hwejechetere. Apa ndipo pari kutarisirwa kutaurwa zviri kuitika muZimbabwe pamwe nemuDarfur kuSudan. Britain neSpain dzakabuda pachena kuti hadzidi kuti VaMugabe vange vari pamusangano uyu, sezvo vari kutyora kodzero dzezvizvarwa zveZimbabwe. Zvichakadaro, bato reMDC inotungamirirwa naVaMorgan Tsvangirai rine nhumwa dziri kumusangano uyu. Bato iri rasangana nevamiriri vedzimwe nyika vari kumusangano uyu, rikavazivisa nemafambiro ari kuita hurukuro pakati pebato iri neZanu PF, idzo dziri kutungamirirwa nemutungamiri weSouth Africa VaThabo Mbeki. Munyori wezvekudyidzana nedzimwe nyika mubato iri, Professor Eliphas Mukonoweshuro, avo vakamirira bato reMDC kumusangano uyu, vaudza Jonga Kandemiiri weStudio 7 kuti chinangwa chavo ndechekuti vari kumusangano uyu vazive zviri kuitika pahurukuro idzi, sezvo vasiri kunzwa chokwadi. Dzimwe Nhau Kubva kuStudio 7...